毗陵三題  其二
作者：釋居簡
朝代：宋

paragraphs: 太平寺壁滄煙浦，亭勻剪得尋丈許。
初驚洶洶欲掀天，熟視方方不踰矩。
潛珍毓怪疑無數，又疑勇鬭鯨鵬聚。
掩歛光芒不呈露，定在崩奔漩澓處。
三江既入九派分，南江北江相與隣。
中泠一滴渾不得，滔滔清徹岷山脈。
故家門掩岷山雲，送江入海闚蓬灜。
山遥海闊三萬里，一芥不浮長止止。
六鰲不動風不摇，爛銀城闕明霞起。
回頭觀此破屋壁，千濤萬浪尋無跡。
鄉來有術只觀瀾，只今觀畫寧無術。